তবারুকুল ইসলাম-ব্রেক্সিট (ইইউ থেকে যুক্তরাজ্যের বিচ্ছেদ) কার্যকর করা নিয়ে চলমান আলোচনা এক নাটকীয় অবস্থায় উপনীত হয়েছে। হঠাৎ করেই সমঝোতার সফল সমাপ্তির প্রত্যাশার চেয়ে তা ব্যর্থ হওয়ার আশঙ্কার কথাই উচ্চারিত হচ্ছে বেশি। উভয় পক্ষ নিজ নিজ অবস্থানে শাণ দিয়ে কথার ধার দেখাচ্ছে। ফলে ইউরোপীয় ইউনিয়ন (ইইউ) থেকে যুক্তরাজ্যের বিচ্ছেদ কতটা নির্বিঘ্ন হবে, তা নিয়ে চরম অনিশ্চয়তা তৈরি হয়েছে। ভবিষ্যৎ সম্পর্ক নির্ধারণে যুক্তরাজ্যের প্রকাশিত প্রস্তাব (শ্বেতপত্র) নিয়ে থেরেসা মের সরকারে তুলকালাম কাণ্ড ঘটে গেল। এমন প্রস্তাব ইইউর কাছে মাথা নত করার শামিল আখ্যা দিয়ে প্রভাবশালী দুজন মন্ত্রী পদত্যাগ করলেন। অথচ ওই প্রস্তাব আনুষ্ঠানিকভাবে উত্থাপনের আগেই তা গ্রহণ না করার ইঙ্গিত দিয়েছে ইইউ। ইইউর পক্ষে সমঝোতাকারী মিশেল বার্নিয়ে গত শুক্রবার ব্রাসেলসে সদস্য দেশগুলোর ইইউ-বিষয়ক মন্ত্রীদের সঙ্গে বৈঠকে বলেন, একক বাজার-সুবিধা (সিঙ্গেল মার্কেট) ও শুল্ক জোট (কাস্টমস ইউনিয়ন) বিষয়ে ছাড় দেওয়ার কোনো সুযোগ নেই। সদস্য না হয়েও এসব ক্ষেত্রে সুবিধা ভোগ হবে ইইউর মূলনীতির পরিপন্থী। বার্নিয়ের এমন মন্তব্যের বিষয়ে গত রোববার যুক্তরাজ্যের ব্রেক্সিট-বিষয়ক নবনিযুক্ত মন্ত্রী ডোমিনিক রাব বলেন, চুক্তি না হলে সম্ভাব্য পরিস্থিতি সামাল দিতে প্রস্তুত হচ্ছে যুক্তরাজ্য। এ বিষয়ে নাগরিকদের করণীয় সম্পর্কে অবহিত করে দ্রুত চিঠি পাঠানো হবে বলেও জানান মন্ত্রী।